text: Fyr den mand!
  08 juli 2015 kl. 12.29
  Chefredaktøren for Flensborg Avis har skrevet en leder, der er så stupid, at han burde fyres, mener Søren Krarup.
  Chefredaktør Jørgen Møllekær skrev en kommentar efter valget, hvor han betegnede resultatet som "en jordskredssejr til den indre svinehund".
  Det har fået Søren Krarup, der er forhenværende folketingsmedlem og medlem af Sydslesvigudvalget for Dansk Folkeparti, til at skrive et læserbrev i Flensborg Avis.
  Heri skriver han bl.a., at Jørgen Møllekærs kommentar er "et sådant billigt ræb af en journalist, der gentager de samme fraser og det samme ordvalg, som hersker på de fladeste og mest stupide redaktioner i landet, er slet og ret under Flensborg Avis' niveau. Hvis jeg sad i Folketingets sydslesvigudvalg, ville jeg kræve en beklagelse og en undskyldning - for ikke at sige, at jeg ville kræve denne mands afsked som chefredaktør på netop Flensborg Avis".
  Og:
  "Hans ord og optræden er en skam og skændsel for danskheden i Sydslesvig.
  Ham kan denne danskhed i Sydslesvig ikke være tjent med".
  